ELSA Estonia

ELSA Estonia on Euroopa Õigustudengite Assotsiatsiooni rahvuslik grupp.

ELSA Estonia alguslugu 
ELSA Estonia on mittetulundusühing, mis loodi 26. veebruaril 2001. Esimeseks presidendiks oli Inta Geiba. 2013. aastal loodi ELSA Estonia juurde ka kaks kohalikku gruppi: ELSA Tallinn ja ELSA Tartu. Praeguseks on organisatsioonis üle 400 liikme, kes õpivad Tartu Ülikooli õigusteaduskonnas, Tallinna Ülikoolis ja Tallinna Tehnikaülikooli Õiguse Instituudis.

ELSA Estonia missioon on panustada juriidilisse haridusse, edendada vastastikust mõistmist ning kasvatada õigustudengite ja noorte juristide sotsiaalset vastutust. ELSA Estonia eesmärk on pakkuda Eesti juuratudengitele kõiki ELSA võrgustiku hüvesid, eelkõige laiendada silmaringi ning anda võimalus ka selliste valdkondadega tutvumiseks, mida õppekavas ei leidu.

ELSA Estonia tänapäeval 
ELSA Estonia juhatuse moodustavad president ja asepresidendid ning laiendatud juhatusele on lisatud ka direktorid. ELSA Estonia juhatuse alla kuuluvad Tartu ja Tallinna allüksused, kus on samamoodi president ja asepresidendid ning direktorid.

ELSA Estonia kuulub OLE ROHKEM võrgustikku ja Eesti Noorteühenduste Liitu. ELSA Estonia on suurim juuratudengite organisatsioon Eestis.

ELSA Estonia valdkonnad 
ELSA Estoniat juhib 9-liikmeline meeskond: president, peasekretär, varahoidja, turunduse asepresident ning nelja tegevusvaldkonna asepresidendid ja üks direktor. ELSA Tartus ja ELSA Tallinnas kuulub meeskonda 6 juhatuse liiget: harjutuskohtuvõistluste ja rahvusvaheline praktikavahetuse programmi asepresidendid ning ELSA4Schoolsi direktor tegutsevad vaid ELSA Estonia tasandil. Juhatuste mandaat on antud üheks õppeaastaks.

Tegevusvaldkonnad:

Akadeemilised tegevused (AA – ingliskeelne väljend Academic Activities) 
Valdkond keskendub eelkõige õigusteadmiste andmisele, kuid viib seda läbi vabamas õhkkonnas võrreldes ülikoolidega. AA on üks vanimaid valdkondi ELSAs, see loodi juba 1989. aastal. Akadeemiliste tegevuste valdkonna alla kuuluvad näiteks ELSA Day, läbirääkimisvõistlus, erinevad õiguskeelega seotud üritused, karjäärinädal ning palju muid üritusi.

Seminarid ja konverentsid (S&C – ingliskeelne väljend Seminars & Conferences) 
Valdkond keskendub eelkõige teemadele, mida ülikoolis palju ei kajastata. Seminaride ja konverentside valdkonna alla kuuluvad näiteks ELSA Law School, õppereisid, ELSA Delegations programm. S&C on kõige vanem valdkond ELSAs, see loodi juba 1981. aastal, kandes algselt nime Scientific Seminars.

ELSA4Schools (E4S) 
Valdkond keskendub üldhariduskoolide õpilastele, korraldades mitmesuguseid õigusteemalisi loenguid, et suurendada õigusteadlikkust. Eelkõige viiakse läbi loenguid 9.–12. klassi õpilastele ning teemade valik on väga suur: alates lepingu- ja perekonnaõigusest kuni korruptsiooni ja riigiõiguseni. E4S osaleb ka Tartu Ülikooli projektipraktikas.

Rahvusvaheline praktikavahetuse programm (STEP – ingliskeelne väljend Student Trainee Exchange Programme) 
Valdkonna eesmärgiks on pakkuda tudengitele välismaal õiguspraktika võimalust. Koostööd tehakse 43 riigis paiknevate era- ja avalike institutsioonidega ning praktika kestab on kahest nädalast kuni kahe aastani.

Harjutuskohtuvõistlused (MCC – ingliskeelne väljend Moot Court Competitions) 
Harjutuskohtuvõistluste valdkond loodi alles 2016. aasta kevadel. Eelkõige keskendutakse harjutuskohtuvõistluste korraldamisele ning võistluste populariseerimisele. Valdkonnale omaseks on saanud Fairy Tale Moot Court ja Kirjutuslahing, mida täiendavad erinevad seminarid, praktikumid ja võistlused.

Revisjonikomsjon 
Revisjonikomisjon on ELSA Estonia kontrollorgan, mis hindab ühingu jätkusuutlikkust, tegevuse eesmärgipärasust ja ühingu töö efektiivsust.

ELSA Estonia patroon 
Õiguskantsler Ülle Madise on ELSA Estonia patroon kuni ametiaja lõpuni. Eesmärk on inimõiguste propageerimine Eesti noorte seas. Koostöö Ülle Madise ja ELSA Estonia vahel sai alguse 2015/2016. õppeaastal.

Viited 

Eesti mittetulundusühingud